  Туспуктэм: Майя Бывальцева Майя Бывальцева 0+ Ижкарын Чеберлыко киужъёсъя йӧскалык центрын Пичи Пурга ёросысь Ботё выжылэн вашкала арбериосыныз адӟытон усьтӥськиз. Ваньзэ соосты выжылэн туала йырыз, шаерчи Владимир Ботников ӝикытак возе. Адӟытонэ дӥсь, коверъёс, чеберъяськонъёс поттэмын. Тужгес вашкалаез – пельдӥнь чук (подвеска). Владимир Ботниковлэн верамезъя, со XVIII даурысь луыны быгатэ. « Кин ке но сое пельугыен сура, но со пельугы ӧвӧл, со – подвеска. Канаын кыллиз со, кызьы ке но ӧм куштэ. Шудыкумы, видимо, тӥни ӵӧж пыдъёссэ тӥямын » Владимир Ботников, шаерчи Фото: Майя Бывальцева Озьы ик мельхиорлэсь суйпоскес утиськем. Вылаз араб гожъяськон манер, озьыен, со кытысь ке но сьӧрлось ваемын. Даурлэсь трос дыр ортчыса но яркыт буёлъёссэ ыштымтэ вашкала сюлык. Нылкышно дэремъёсын ӵош вож нунылэн дэремез кылле. Нырысетӥосыз Владимир Ботниковлэн анаезлэн, кыкетӥез – аслаз нуллэмез. Татын тодэ вайыны кулэ, со вакытэ нокыӵе вуриськон машинаос ӧй вал, ваньмыз киын огшоры венен вуремын. Но макем ӝикыт лэсьтэмын со вурысъёс! Вань арбериос Владимир Ботниковлэн Баграш-Бигра гуртысь атай юртаз утемын-люкамын. « Мынам коркае, кызьы шуо, родовой луэ со. И тӥни отчы кылемын кык зундэс, со кельтэмын кузёлы. Мон пока луисько кузё Ботё выжылы. Мон люкасько калыкез, мон мукет ужъёсты но ортчытӥсько. <…> Мон ответственной выжы понна » Владимир Ботников, шаерчи Шаерчи пусъе, та ужез со пиналъёс понна лэсьтэ, «медаз вунэтэ, кытысь соос, кинъёс соос». « Туннэ кулэ уз луы, но ӵуказе бӧрдозы. Кин ке но утча, кин ке но уг шедьты ни, ӝожтӥське. Милям вань, соин ик мон адӟытко. <…> Мынэсьтым адӟем кризы, уже мукетъёсыз кутскизы. Пусъёссэс утчаны кутскизы, выжыен люкаськыны кутскизы » Владимир Ботников, шаерчи «Ботё» Адӟытон Чеберлыко киужъёсъя йӧскалык центрын (Вадим Сивков нимо ульча, 173) 29-тӥ куарусёнозь ужалоз. Тегъёс: Удмуртия удмуртъёс адӟытон  